b'\n_START_ARTICLE_\nAmeri\xc5\xa1ki slamnik\n_START_SECTION_\nKlini\xc4\x8dne raziskave\n_START_PARAGRAPH_\nO u\xc4\x8dinkovitosti zdravil iz ameri\xc5\xa1kega slamnika nas najbolje prepri\xc4\x8dajo kakovostne klini\xc4\x8dne raziskave. Pri eni izmed njih  so 559 zdravim prostovoljcem razdelili \xc5\xa1katlice, v katerih so bile tablete z ameri\xc5\xa1kim slamnikom oz. prazne tablete (placebo). V zape\xc4\x8dateni ovojnici je bilo napisano, katere tablete so v posamezni \xc5\xa1katlici, vendar tega niso vedeli ne zdravniki ne prostovoljci. Prostovoljci so zdravilo za\xc4\x8deli jemati ob prvih znakih prehlada. Zdravniki so na za\xc4\x8detku in koncu zdravljenja ocenili prisotnost 12 bolezenskih znakov: izcejanje iz nosa, solzenje o\xc4\x8di, vneto grlo, glavobol, vro\xc4\x8dina, ka\xc5\xa1elj ... Bolnikom, ki so jemali placebo, so se bolezenski znaki med obema pregledoma spontano izbolj\xc5\xa1ali za 29 odstotkov, tablete z ameri\xc5\xa1kim slamnikom pa so bolezenske znake v povpre\xc4\x8dju obla\xc5\xbeile za kar 63 odstotkov.\n_START_SECTION_\nPriporo\xc4\x8dilo Evropske agencije za zdravila\n_START_PARAGRAPH_\nPo priporo\xc4\x8dilih Evropske agencije za zdravila v zdravstvene namene uporabljamo iztisnjen sok iz nadzemnih delov \xc5\xa1krlatnega ameri\xc5\xa1kega slamnika. Uporabljamo ga za zdravljenje prehlada. Z zdravljenjem za\xc4\x8dnemo \xc4\x8dim prej ob prvih znakih in nadaljujemo do ozdravitve, vendar ne ve\xc4\x8d kot 10 dni. Uporaba se odsvetuje otrokom mlaj\xc5\xa1im od enega leta (zaradi nerazvitosti imunskega sistema), ne priporo\xc4\x8da pa se tudi otrokom mlaj\xc5\xa1im od 12 let, ker pri tej populaciji zdravilni u\xc4\x8dinek ni bil jasno dokazan.\n_START_SECTION_\nOpozorila\n_START_PARAGRAPH_\nPri te\xc5\xbejih avtoimunih boleznih kot je lupus, aids, multipla skleroza, tuberkuloza, se pred uporabo posvetujte z zdravnikom. \xc4\x8ce ste alergi\xc4\x8dni na dru\xc5\xbeino marjetic, ste lahko tudi na ameri\xc5\xa1ki slamnik. Dolgotrajna raba lahko u\xc4\x8dinke rastline oslabi. Ve\xc4\x8dji odmerki lahko ob\xc4\x8dasno povzro\xc4\x8dijo omoti\xc4\x8dnost in slabost z bruhanjem.\n_START_SECTION_\nUporaba v ljudski medicini\n_START_PARAGRAPH_\nPri severnoameriskih Indijancih ima uporaba ameri\xc5\xa1kega slamnika v zdravilstvu \xc5\xbee dolgo tradicijo. Uporabljali so ga za zdravljenje ran in ka\xc4\x8djih ugrizov. V Evropi se je ameri\xc5\xa1ki slamnik zadnja desetletja uporabljal tudi za preventivo pred prehladom (uporaba do 14 tednov), vendar tega u\xc4\x8dinka raziskave niso potrdile _NEWLINE_Ameri\xc5\xa1ki slamnik uporabljamo za dvig odpornosti, prepre\xc4\x8devanje alergij in se lahko uporabljajo pri astmi, senenem nahodu in s tem povezanimi te\xc5\xbeavami z dihali, vnetja se\xc4\x8dnih poti, saj \xc5\xa1e posebej v kombinaciji z drugimi antisepti\xc4\x8dnimi zeli\xc5\xa1\xc4\x8di (kot na primer breza, njivska preslica, timijan, oves,\xe2\x80\xa6) se zelo dobro obnese._NEWLINE_Ameri\xc5\xa1ki indijanci so to zdravilno rastlino uporabljali veliko tudi zunanje in sicer za celjenje ran, kot razku\xc5\xbeilo pri abscesih, turih in povr\xc5\xa1inskih ranah, ki se slabo celijo._NEWLINE_Tudi Alfred Vogel (ki se je veliko nau\xc4\x8dil od indijancev in je prvi za\xc4\x8del z gojenjem te rastline v Evropi) v svoji knjigi opisuje, kako \xc4\x8dudovito se mu je zacelila precej globoka ureznina. Gazo, ki jo je polo\xc5\xbeil neposredno na rano, je namo\xc4\x8dil v tinkturo ameri\xc5\xa1kega slamnika, in \xc4\x8dez po zgledu pristnih domorodcev polo\xc5\xbeil sve\xc5\xbee liste. \xc5\xa0ele nato je sledil povoj. \xc4\x8cez nekaj dni je ponovil postopek s sve\xc5\xbeo gazo in zme\xc4\x8dkanimi listi in rana se je zelo hitro zacelila brez bole\xc4\x8din in vnetij.\n_START_SECTION_\n\xc4\x8cas cvetenja in rasti\xc5\xa1\xc4\x8de\n_START_PARAGRAPH_\nAmeri\xc5\xa1ki slamnik cveti od julija do oktobra. Potrebuje veliko sonca na vla\xc5\xbenih tleh.'